बेनजीर से रोमांटिक रिश्ता नहीं : इमरान  
मेरे एक रिश्तेदार की दिलचस्पी उनमें (भुट्टो) में थी और जब मैंने दोनों को मिलाया तो उन्होंने भी दिलचस्पी दिखाई।'
क्रिकेटर से राजनीतिज्ञ बने इमरान खान की एक नई आत्मकथा में उन खबरों का खंडन किया गया है कि पूर्व प्रधानमंत्री बेनजीर भुट्टो के साथ उनके प्रेम संबंध थे।  अपने भारतीय आत्मकथा लेखक फ्रांक हुजूर को खान ने बताया, मेरे एक रिश्तेदार की दिलचस्पी उनमें (भुट्टो) में थी और जब मैंने दोनों को मिलाया, तो उन्होंने भी दिलचस्पी दिखाई। एक वक्त ऐसा भी आया जब विवाह होने की बात भी हुई। पाकिस्तान के तहरीक-ए-इंसाफ पार्टी के प्रमुख खान ने भुट्टो को निजी मित्र बताया और कहा कि दोनों के बीच पारस्परिक आदर भाव थे। खान के मुताबिक, भुट्टो को सुखिर्यों से प्यार था।  खान के हवाले से हुजूर की पुस्तक इमरान वर्सेज इमरान में कहा गया है, वह मेरी सलाह को तवज्जों देती थीं। राजनीति उनका पेशा नहीं था लेकिन उन्होंने इसे अपना बनाया। वह पाकिस्तान का नाम रौशन करतीं।  करीब दो साल पहले लेखक क्रिस्टोफर सैंडफोर्ड ने खान की आत्मकथा में दावा किया था कि 1970 के दशक में ऑक्सफोर्ड में पढ़ाई के दौरान भुट्टो खान के प्रति आकर्षित हो गई थीं और उनके बीच करीब और संभवत: यौन संबंध भी थे। उन्होंने यह भी दावा किया कि खान की माता ने दोनों की शादी कराने की असफल कोशिश भी की।